WORK บวกว่า 4% นิวไฮตั้งแต่เข้าตลาดฯ รับค่าโฆษณาพุ่ง หนุนกำไร Q3 โตแกร่ง
WORK บวกว่า 4% นิวไฮตั้งแต่เข้าตลาดฯ รับค่าโฆษณาพุ่ง หนุนกำไร Q3 โตแกร่งล่าสุด ณ เวลา 16.10 น. ราคาอยู่ที่ 102.50 บาท บวก 4 บาท หรือ 4.06% สูงสุดที่ 103 บาท ต่ำสุดที่ 98.50 บาท มูลค่าซื้อขายที่ 544.15 ล้านบาท 
6 พ.ย. 2560

ผู้สื่อข่าวรายงานว่า ราคาหุ้นบริษัท เวิร์คพอยท์ เอ็นเทอร์เทนเมนท์ จำกัด (มหาชน) หรือ WORK ล่าสุด ณ เวลา 16.10 น. อยู่ที่ 102.50 บาท บวก 4 บาท หรือ 4.06% สูงสุดที่ 103 บาท ต่ำสุดที่ 98.50 บาท มูลค่าซื้อขายที่ 544.15 ล้านบาท ขณะที่ดัชนีตลาดหุ้นไทยโดยรวมบวก 0.52% ทั้งนี้ราคาหุ้นทำจุดสูงสุดนับตั้งแต่เข้าตลาดเมื่อวันที่ 29 ก.ย. 2547

สำหรับปัจจัยที่ส่งผลให้ราคาหุ้นปรับตัวขึ้นสูงในวันนี้ คาดว่ามาจากการที่ WORK ค่าธรรมเนียม Digital TV ลดลงขณะที่ค่าโฆษณายังปรับเพิ่มขึ้นอย่างต่อเนื่อง 
ด้าน บล.ไอร่า ระบุในบทวิเคราะห์ แนะนำ “ซื้อ” ราคาเป้าหมาย 118 บาท/หุ้น คาดกำไรสุทธิของ WORK ในปี’60 ที่ 1,085 ล้านบาท หรือคิดเป็นกำไรต่อหุ้นที่ 2.58 บาท โดยมองความน่าสนใจในการได้ประโยชน์จากค่าธรรมเนียม Digital TV ที่ลดลง รวมถึงค่าโฆษณาของ “Workpoint TV” ที่ยังปรับเพิ่มขึ้นอย่างต่อเนื่อง
ขณะที่คาดราคาขายโฆษณาไตรมาส 3/60 ยังเพิ่มขึ้นต่อเนื่อง จากรายการใหม่อย่าง “X-factor” ที่มีค่าโฆษณาระดับสูงใกล้เคียงรายการยอดนิยมเดิมอย่าง “The Mask Singer”  ที่ประสบความสำเร็จและออกอากาศ Season ใหม่อย่างต่อเนื่อง ส่งผลให้อัตราค่าโฆษณาในไตรมาส 3/60 เพิ่มขึ้นจาก 75,000 บาทต่อนาทีในไตรมาส 2/60 เป็นกว่า 80,000 บาทต่อนาที ในขณะที่สามารถควบคุมต้นทุนและค่าใช้จ่ายได้ค่อนข้างคงที่ ซึ่งจะส่งผลให้ WORK เองมีความสามารถในการทำกำไรเพิ่มขึ้นด้วย
พร้อมคาดการณ์กำไรสุทธิในไตรมาสนี้ของ WORK ราว 400 ล้านบาท เพิ่มขึ้น 7.3% จากไตรมาสก่อน ในขณะที่จากปีก่อน เติบโตเกือบ 3 เท่า พร้อมทั้งได้รับประโยชน์จากการลดค่าธรรมเนียม Digital TV
โดยประเมินว่าหากมีการปรับใช้ในปี’61 จะช่วยลดค่าใช้จ่ายของ WORK ลงได้ราว 40 ล้านบาท และประเมินกำไรสุทธิในปี’60 ที่ 1,085 ล้านบาท เติบโตอย่างแข็งแกร่งจากปี’59 ถึง 4 เท่า และปรับมาใช้ราคาเหมาะสมของปี’61 ที่ 118.00 บาท
อนึ่ง กสทช. มีมติเห็นชอบการลดอัตราค่าธรรมเนียมใบอนุญาตประกอบกิจการกระจายเสียงหรือกิจการโทรทัศน์ เพื่อช่วยเหลือผู้ประกอบการทีวีดิจิตอล โดยคาดว่าจะมีการปรับใช้ในปี’61 ส่งผลให้ WORK ที่มีสัดส่วนรายได้ประมาณ 90% จากธุรกิจทีวีดิจิตอล ได้รับประโยชน์จากการลดอัตราค่าธรรมเนียมดังกล่าว
ทั้งนี้คาดว่าจะส่งผลให้มีค่าใช้จ่ายลดลง ประมาณ 40 ล้านบาท เมื่อเทียบกับอัตราค่าธรรมเนียมเดิม ซึ่งจะเป็นอีกหนึ่งปัจจัยที่ช่วยผลักดันผลประกอบการของ WORK ให้สามารถเติบโตได้อย่างแข็งแกร่งในปี’61
 